b"\n_START_ARTICLE_\nContractaci\xc3\xb3 del sector p\xc3\xbablic espanyol\n_START_SECTION_\nLa informaci\xc3\xb3 continguda en aquesta entrada esta desfasada, no contempla la LCSP 9/2017 del 8 de novembre i que entra en vigor el 9 de mar\xc3\xa7 de 2018.\n_START_PARAGRAPH_\nLa contractaci\xc3\xb3 del sector p\xc3\xbablic a l'estat espanyol fa refer\xc3\xa8ncia a l'activitat desenvolupada per parts dels ens, els organismes o les entitats que, de conformitat amb la Llei 30/2007, de 30 d\xe2\x80\x99octubre, de contractes del sector p\xc3\xbablic, en formen part i subscriuen contractes onerosos, qualsevol que sigui la seva naturalesa, amb terceres persones, per a la consecuci\xc3\xb3 de determinades finalitats d'inter\xc3\xa8s general, dins de l'\xc3\xa0mbit territorial catal\xc3\xa0.\n_START_SECTION_\nNormativa Espanyola\n_START_PARAGRAPH_\nLa Constituci\xc3\xb3 espanyola atribueix a l'Estat en funci\xc3\xb3 de l'article 148.1.18 la compet\xc3\xa8ncia exclusiva per establir la legislaci\xc3\xb3 b\xc3\xa0sica sobre contractes i concessions administratives. Fruit d'aquesta atribuci\xc3\xb3 competencial, l'any 2007 s'aprova la Llei 30/2007, de 30 d\xe2\x80\x99octubre, de contractes del sector p\xc3\xbablic, la majoria dels preceptes de la qual tenien car\xc3\xa0cter b\xc3\xa0sic i eren, per tant, d'aplicaci\xc3\xb3 general a totes les administracions p\xc3\xbabliques espanyoles i als ens i organismes que s'hi relacionen. La LCSP es troba derogada pel Reial decret legislatiu 3/2011, de 14 de novembre, pel qual s'aprova el Text Ref\xc3\xb3s de la Llei de Contractes del Sector P\xc3\xbablic. Sobre aquestes bases, les comunitats aut\xc3\xb2nomes poden dictar la legislaci\xc3\xb3 de desenvolupament.\n_START_SECTION_\nContracte d'obres\n_START_PARAGRAPH_\nT\xc3\xa9 per objecte la realitzaci\xc3\xb3 d'una obra segons indica la llei 30/2007 com per exemple els moviments de terres, o la realitzaci\xc3\xb3 per qualsevol mitj\xc3\xa0 d'una obra que respongui a les necessitats especificades per l'entitat del sector p\xc3\xbablic contractant. A m\xc3\xa9s d'aquestes prestacions, el contracte pot comprendre, si escau, la redacci\xc3\xb3 del projecte corresponent. Per obra s'ent\xc3\xa9n el resultat d'un conjunt de treballs de construcci\xc3\xb3 o d'enginyeria civil, destinat a complir per si mateix una funci\xc3\xb3 econ\xc3\xb2mica o t\xc3\xa8cnica, que tingui per objecte un b\xc3\xa9 immoble._NEWLINE_Cal mencionar que la llei 30/2007 assegura que per aquesta via es contractaran totes les execucions de treball previstes en l'annex 1 de la llei.\n_START_SECTION_\nContracte de concessi\xc3\xb3 d'obres p\xc3\xbabliques\n_START_PARAGRAPH_\nTenen per objecte la realitzaci\xc3\xb3 per part del concessionari d'una de les prestacions que integren l'objecte del contracte d'obres, incloses la reparaci\xc3\xb3 i manteniment dels immobles o instal\xc2\xb7lacions, a canvi d'una contraprestaci\xc3\xb3 que consisteix, per for\xc3\xa7a, en el dret a explotar econ\xc3\xb2micament l'obra i, opcionalment, en la percepci\xc3\xb3 d'un preu que s'afegeix al dret d'explotaci\xc3\xb3. D'alguna manera l'administraci\xc3\xb3 mant\xc3\xa9 una relaci\xc3\xb3 contractual, ja que abona l'obra amb un preu m\xc3\xa9s dret d'explotaci\xc3\xb3 que com a m\xc3\xa0xim \xc3\xa9s de 40 anys.\n_START_SECTION_\nGesti\xc3\xb3 interessada\n_START_PARAGRAPH_\nL'administraci\xc3\xb3 participa amb el contractista de l'explotaci\xc3\xb3. Un clar exemple seria un sistema de piscines municipals on l'explotaci\xc3\xb3 de la piscina va a c\xc3\xa0rrec de l'ens local, per\xc3\xb2 els socorristes van a c\xc3\xa0rrec d'una empresa privada.\n_START_SECTION_\nContracte de serveis\n_START_PARAGRAPH_\nTenen per objecte prestacions de fer que consisteixen en el desenvolupament d'una activitat o_NEWLINE_que estan dirigides a l'obtenci\xc3\xb3 d'un resultat diferent d'una obra o d'un subministrament. En definitiva, \xc3\xa9s aquell contracte diferent del d'obra o subministrament.\n_START_SECTION_\nEconomia mixta\n_START_PARAGRAPH_\nEs tradueix en una societat mercantil on la meitat del capital \xc3\xa9s p\xc3\xbablic i la meitat \xc3\xa9s privat.\n_START_SECTION_\nContractes de col\xc2\xb7laboraci\xc3\xb3 entre el sector privat i el p\xc3\xbablic\n_START_PARAGRAPH_\nAquests contractes, es fan en casos en els que l'obra \xc3\xa9s molt complex, i tenen un termini de 20 anys si no es realitza l'obra i de 40 anys en els casos que se sumi la concessi\xc3\xb3 d'obra p\xc3\xbablica. Un exemple seria el sincotr\xc3\xb3 ALBA.\n_START_SECTION_\nContractes administratius\n_START_PARAGRAPH_\nEls contractes d'obres, de concessi\xc3\xb3 d'obres p\xc3\xbabliques, de gesti\xc3\xb3 de serveis p\xc3\xbablics, de subministraments, de serveis, i de col\xc2\xb7laboraci\xc3\xb3 entre el sector p\xc3\xbablic i el sector privat._NEWLINE_Tenen naturalesa administrativa especial, els contractes que no es troben en la llista anterior pero que estan vinculats al gir o tr\xc3\xa0fic espec\xc3\xadfic de l'administraci\xc3\xb3 contractant o per satisfer de forma directa i immediata una finalitat p\xc3\xbablica de la seva espec\xc3\xadfica compet\xc3\xa8ncia, sempre que no tinguin expressament atribu\xc3\xaft el car\xc3\xa0cter de contractes privats._NEWLINE_La Jurisdicci\xc3\xb3 contenciosa administrativa \xc3\xa9s la competent per a la resoluci\xc3\xb3 de les q\xc3\xbcestions litigioses relatives a la preparaci\xc3\xb3, l'adjudicaci\xc3\xb3, els efectes, el compliment i l'extinci\xc3\xb3 dels contractes administratius.\n_START_SECTION_\nContractes privats\n_START_PARAGRAPH_\nS\xc3\xb3n aquells contractes subscrits per part dels ens, els organismes i les entitats del sector p\xc3\xbablic que no reuneixen la condici\xc3\xb3 d'Administraci\xc3\xb3 p\xc3\xbablica. Els contractes subscrits per una administraci\xc3\xb3 p\xc3\xbablica si tenen per objecte serveis compresos en la categoria 6 de l'annex II de la LCSP (financers), la creaci\xc3\xb3 i interpretaci\xc3\xb3 art\xc3\xadstica i liter\xc3\xa0ria o els espectacles compresos en la categoria 26, i la subscripci\xc3\xb3 a revistes, publicacions peri\xc3\xb2diques i bases de dades, i tamb\xc3\xa9 qualssevol contractes diferents dels contractes administratius.\n_START_SECTION_\nSistema din\xc3\xa0mic d'adquisici\xc3\xb3\n_START_PARAGRAPH_\n\xc3\x89s un proc\xc3\xa9s d'adquisici\xc3\xb3 electr\xc3\xb2nic que s'utilitza per a compres d'\xc3\xbas corrent, t\xc3\xa9 una durada m\xc3\xa0xima de quatre anys i hi poden presentar ofertes indicatives tots els empresaris que reuneixin les condicions fixades pr\xc3\xa8viament en el plec de cl\xc3\xa0usules. Despr\xc3\xa9s de l'avaluaci\xc3\xb3 de les ofertes indicatives, es comunica als licitadors si hi s\xc3\xb3n admesos o en s\xc3\xb3n exclosos, del sistema. Cada contracte espec\xc3\xadfic que es vulgui adjudicar en el marc d'un sistema din\xc3\xa0mic ha de ser objecte d'una licitaci\xc3\xb3 i els empresaris admesos s\xc3\xb3n convidats a presentar una proposici\xc3\xb3 per al contracte espec\xc3\xadfic. El desenvolupament del sistema i l'adjudicaci\xc3\xb3 dels contractes s'efectua exclusivament per mitjans electr\xc3\xb2nics, inform\xc3\xa0tics i telem\xc3\xa0tics. En l'\xc3\xa0mbit de l'Administraci\xc3\xb3 de la Generalitat i pel que fa a la tramitaci\xc3\xb3 dels procediments de contractaci\xc3\xb3, hi destaca el gestor electr\xc3\xb2nic d\xe2\x80\x99expedients de contractaci\xc3\xb3 (GEEC)\n_START_SECTION_\nAcords Marc\n_START_PARAGRAPH_\nEls \xc3\xb2rgans de contractaci\xc3\xb3 del sector p\xc3\xbablic poden concloure acords marc amb un o diversos empresaris per tal de fixar les condicions a qu\xc3\xa8 s'han d'ajustar els contractes que pretenguin adjudicar durant un per\xc3\xadode determinat, sempre que el recurs a aquests instruments no s'efectu\xc3\xaf de manera abusiva o de manera que la compet\xc3\xa8ncia es vegi obstaculitzada, restringida o falsejada. Quan l'acord marc es conclogui amb diversos empresaris, el nombre d'aquests ha de ser, almenys, de tres, sempre que hi hagi un nombre suficient d'interessats que s'ajustin als criteris de selecci\xc3\xb3 o d'ofertes admissibles que responguin als criteris d'adjudicaci\xc3\xb3. La durada d'un acord marc no podr\xc3\xa0 excedir de quatre anys, excepte en casos excepcionals, degudament justificats.\n_START_SECTION_\nL'\xc3\xb2rgan de contractaci\xc3\xb3\n_START_PARAGRAPH_\nLa representaci\xc3\xb3 dels ens, els organismes i les entitats del sector p\xc3\xbablic en mat\xc3\xa8ria contractual, correspon als \xc3\xb2rgans de contractaci\xc3\xb3, unipersonals o col\xc2\xb7legiats, que, en virtut de norma legal o reglament\xc3\xa0ria o disposici\xc3\xb3 estatut\xc3\xa0ria, tinguin atribu\xc3\xafda la facultat de subscriure contracte en el seu nom. en funci\xc3\xb3 del que diu la llei 30/2007. En funci\xc3\xb3 del que indiquen la llei 30/1992 i la llei 30/2007 la compet\xc3\xa8ncia de l'\xc3\xb2rgan de contractaci\xc3\xb3 \xc3\xa9s requisit essencial per a la subscripci\xc3\xb3 dels contractes de les administracions. Si hi manca, el contracte adjudicat \xc3\xa9s nul de ple dret si l'\xc3\xb2rgan \xc3\xa9s manifestament incompetent per ra\xc3\xb3 de la mat\xc3\xa8ria o del territori.\n_START_SECTION_\nLa classificaci\xc3\xb3 empresarial\n_START_PARAGRAPH_\nLa classificaci\xc3\xb3 empresarial \xc3\xa9s una declaraci\xc3\xb3 administrativa de l'\xc3\xb2rgan classificador competent en virtut de la qual es constata la solv\xc3\xa8ncia econ\xc3\xb2mica, financera i t\xc3\xa8cnica o professional d'un empresari. La classificaci\xc3\xb3 origina la inscripci\xc3\xb3 en elRegistre Oficial d\xe2\x80\x99Empreses Classificades. La certificaci\xc3\xb3 de la inscripci\xc3\xb3 corresponent substitueix la necessitat d'acreditar la solv\xc3\xa8ncia en cada procediment de selecci\xc3\xb3 i adjudicaci\xc3\xb3 de contractes, i tamb\xc3\xa9 les condicions d'aptitud de l'empresari pel que fa a la personalitat i capacitat d'obrar, la representaci\xc3\xb3, l'habilitaci\xc3\xb3 professional o empresarial, i tamb\xc3\xa9 la concurr\xc3\xa8ncia o no de les prohibicions de contractar que han de constar-hi. La Junta Consultiva de Contractaci\xc3\xb3 Administrativa del Ministeri d'Economia i Hisenda d'Espanya \xc3\xa9s l'\xc3\xb2rgan competent en l'\xc3\xa0mbit estatal per a les classificacions, i els seus acords produeixen efectes davant qualsevol \xc3\xb2rgan de contractaci\xc3\xb3 del sector p\xc3\xbablic, i li correspon la gesti\xc3\xb3 del Registre Oficial de Licitadors i Empreses Classificades de l\xe2\x80\x99Estat. Les comunitats aut\xc3\xb2nomes poden crear els seus propis registres oficials de licitadors i empreses, mentre que els ens locals es regulen pel que es regeix a nivell estatal."